
# KRAŠKI RELIEF

Bistvo [kraškega reliefa](kraski_relief.htm) so kraški pojavi.

Kras nastaja na apnencu in njemu po kemični sestavi sorodnih prepustnih kamninah. V Sloveniji je takega površja skoraj polovica.



Proces, ki ustvarja za kras tipične reliefne oblike, se imenuje ***kemična erozija*** *ali* [korozija](http://korozija.htm/).

Korozija je proces raztapljanja apnenca. Poteka z delovanjem padavinske vode, obogatene z ogljikovim dioksidom, na apnenec.

H2O + CO2 = H2CO3 CaCO3 Ca(HCO3)2

Intenzivnost raztapljanja apnenca je močno odvisna od čistosti in razpokanosti kamnine ter od količine CO2, ki se ga voda nabere iz zraka, največ pa v prsti.

Kraških pojavov ni brez vode in hkrati velja, da kras skoraj nima površinsko tekočih voda. Zaradi prepustnosti apnenca so značilne specifične [vodne razmere](http://voda.htm/).

Kras deluje kot cedilo: padavinska voda se izgublja skozi razpoke v apnencu in odteka v globino. Podzemne vodne poti so zelo različnih velikosti in oblik. Voda se združuje v manjše in večje curke, potoke in podzemeljske reke, zastaja v podzemeljskih jezerih, se pretaka skozi globoke rove, nato se na kraškem obrobju spet pojavi na površju. V kraško podzemlje poniknejo tudi ponikalnice, ki pritečejo z ne kraškega sveta. Po dežju se kras hitro napolni z vodo, vodna gladina v kotlinah se dvigne, nato pa se podzemlje počasi prazni.

Na robu kraškega sveta so pogosti [kraški izviri](http://izvir.htm/).

To so močni izviri vode na stiku apnenca z neprepustno podlago. Voda lahko izvira tudi v kraški jami. Za kraške izvire imamo različna ljudska imena, npr.: kropa, obrh, itd. So primerni viri pitne vode, a hkrati zelo občutljivi za onesnaževanje.





Vodo lahko zbira reka , ki oblikuje normalen rečni relief ali pa kraška reka, imenovana [ponikalnica](http://ponikalnica.htm/).

= reka s kraškim izvirom, ki ponavadi teče po neprepustni podlagi kraškega polja, na stiku z apnencem pa ponikne oz. izgine v tla. To mesto imenujemo ***požiralnik***, ***Ponikev*** ali pa ***jamski ponor***, če voda izginja v jamo.



## Na kraškem površju nastajajo *površinske kraške oblike*:

-[žlebiči](http://zlebici.htm/)

= razjede pravilnih žlebastih oblik, ki potekajo v smeri največjega strmca stene. Izoblikuje jih odtekajoča padavinska voda.



***-***[škraplje](http://skraplje.htm/)

= od nekaj cm do nekaj m dolge kraške oblike, nastale zaradi korozije vzdolž razpok ob ploskvah manjše odpornosti kamnine.



-[škavnice](http://skavnica.htm/)

= okrogle ali podolgovate vdolbine v skali, velike nekaj dm. Imajo ravno dno, ki ga je oblikovala zastajajoča deževnica.




-[vrtače](http://vrtaca.htm/)

= kotanje skledaste ali lijakaste oblike, s premerom do 50m in globoke do 10m. Debelejša plast prsti na dnu vrtače je primerna za njive.



***-***[kotliči](http://kotlic.htm/)

= vrtačam podobne kotanje v visokogorju, v katerih se nabira sneg. Ob taljenju se površje v kotanji hitreje znižuje kot v okolici.



-[uvala](http://uvala.htm/)

= skledasta kotanja , večja od vrtače in manjša od kraškega polja , od katerega se razlikuje tudi po neravnem dnu, ki je lahko razčlenjeno z vrtačami.



***-***[koliševka ali udorna vrtača](http://kolisevka.htm/) (udornica)

= zaprta globel (globoka in široka do 200m), s prepadnimi pobočji, nastala z rušenjem jamskega stropa.

***-***[kraško polje](http://polje.htm/)

= največja kotanja na krasu, z ravnim dnom,strmim, sklenjenim obodom. Po njem ponavadi teče reka ponikalnica s kraškim izvirom in odtokom.

Fenomen med kraškimi polji je Cerkniško polje s presihajočim jezerom. Polje ojezeri ob večjem in dolgotrajnem deževju, ko se nanj steka večja količina vode, kot jo lahko ponikne.



***-***[kraško podolje](http://podolje.htm/)

= uravnan, nižji svet med večjimi kraškimi masivi. V najnižjih delih lahko nastanejo kraška polja.



***-***[suha dolina](suha_dolina.htm)

= dolinasta oblika brez površinskega vodnega toka, ki ponavadi nastane po umiku vode v kraško notranjost.



Za kraško površje pa so značilne tudi *podzemeljske kraške oblike:*


***-***[brezno](http://brezno.htm/)

= navpičen jašek v kraškem svetu, ki je praviloma bolj globok kot pa širok in se mu ne vidi dna.



***-***[kraške jame](http://jama.htm/)

= nastanejo zaradi korozijske razširitve razpok v kamninah, največje pa so oblikovalee podzemeljske reke oz. ponikalnice. Lahko so suhe ali vodne (npr. Planinska jama), izvirne (Unica V Planinski jami) ali ponorne ( Rak v jami Karlovica).



***-***[kapniki](http://kapniki.htm/)= so sigaste tvorbe, ki nastajajo v suhih kraških jamah.

Z uhajanjem CO2 iz kapljajoče vode se izloča kalcit oz. siga.

Ca(HCO3)2 CO2 + H2O + CaCO3 (=siga)

Kapniške tvorbe so različnih oblik: stalagmiti ( na tleh), stalaktiti (s stropa), stebri (po združitvi stalaktitov in stalagmitov), zavese, cevčice itd.





**Kraški izvir**



**Požiralnik**



**Žlebiči**




**Škavnice**

### Škraplje



**Vrtače**



**Kotliči**



### Uvala



**Polje**



**Suha dolina**